[{"text_idx": "#000000", "text": "Papur Pawb oedd y papur bro cyntaf i fod ar werth i\u2019r cyhoedd yng Nghymru."}, {"text_idx": "#000001", "text": "Fe gyhoeddwyd Y Dinesydd, yng Nghaerdydd, ychydig yn gynharach, ond papur a roddwyd am ddim oedd hwnnw ar y pryd."}, {"text_idx": "#000003", "text": "Y golygyddion cyntaf oedd Gwilym ac Eleri Huws. Gwilym gafodd y syniad yn wreiddiol o gyhoeddi papur lleol. Trafododd y syniad gyda Robat Gruffudd, sylfaenydd Gwasg y Lolfa, a oedd eisoes wedi rhoi Tal-y-bont ar y map gyda\u2019i rhaglen gyhoeddi fentrus ac arloesol. Ymateb brwdfrydig i\u2019r cynllun a ddaeth o gyfeiriad Robat a chynhaliwyd cyfarfod gan wahodd Hefin Llwyd a Sio\u0302n Myrddin atynt i gryfhau\u2019r ti\u0302m o ran nifer ac o ran syniadau. Wedi dadlau brwd ynghylch yr enw, ymddangosodd y rhifyn cyntaf o Bapur Pawb ym mis Medi 1974. [Ceir hanes llawn sefydlu Papur Pawb yn y gyfrol Ein Canrif]"}, {"text_idx": "#000004", "text": "Rhoddwyd gair o esboniad yn y rhifyn cyntaf am swyddogaeth Papur Pawb, sef"}, {"text_idx": "#000005", "text": "\u2018anelu i adlewyrchu pob agwedd ar fywyd cymdeithasol a diwylliannol y cylch mewn gair ac mewn llun. Bwriadwn i bawb feddwl am y papur fel gwasanaeth sy\u2019n perthyn i\u2019r gymdeithas gyfan, megis neuadd bentref neu ysgol, ac nid rhywbeth sy\u2019n perthyn i grw\u0302p bychan o fewn yr ardal yn unig.\u2019"}, {"text_idx": "#000006", "text": "Gosodwyd patrwm a naws y papur yn y rhifyn cyntaf \u2013 stori flaen yn tynnu sylw at ddigwyddiad neu fater llosg lleol; dyddiadur y mis; tudalen Pobl a Phethau yn cofnodi genedigaethau, priodasau, pen-blwyddi arbennig a llwyddiannau unigolion; adroddiadau am weithgareddau sefydliadau a chymdeithasau lleol; colofnau rheolaidd; hanes lleol a chwaraeon ac, yn goron ar y cyfan, digon o luniau."}, {"text_idx": "#000007", "text": "Er mai criw bychan iawn oedd y tu cefn i sefydlu\u2019r papur, ni fyddai wedi goroesi mwy nag ychydig fisoedd oni bai am gymorth parod nifer fawr o bobl \u2013 colofnwyr, gohebwyr ardal, teipyddion, plygwyr a dosbarthwyr \u2013 a chefnogaeth siopau a busnesau lleol. Er mwyn rhoi\u2019r fenter ar draed cadarnach, sefydlwyd Cymdeithas Papur Pawb yn 1980."}, {"text_idx": "#000008", "text": "Wedi i Gwilym ac Eleri ac yna Gwyn a Fal Jenkins ysgwyddo\u2019r baich golygyddol am sawl blwyddyn, penderfynwyd ddiwedd yr 1980au i ffurfio timau golygyddol, dan ofal golygydd cyffredinol, i fod yn gyfrifol am rifynnau o\u2019r papur yn eu tro."}, {"text_idx": "#000009", "text": "Parti penblwydd Papur Pawb yn 10oed"}, {"text_idx": "#000010", "text": "Gwirfoddolwyr Papur Pawb yn 1984"}, {"text_idx": "#000011", "text": "Erbyn heddiw mae dros 40 o wirfoddolwyr yn cynorthwyo i gynhyrchu\u2019r papur. Mae\u2019r hen broses o \u2018ddylunio\u2019 drwy sticio gyda \u2018cow gum\u2019 stribedi hir o destun ar gardfwrdd wedi hen ddiflannu, gyda dylunio ar gyfrifiadur wedi cymryd ei lle. Ers 2008 mae rhai tudalennau o\u2019r papur mewn lliw llawn. Yn achlysurol cynhyrchir atodiadau yn cynnwys lluniau o sioeau a digwyddiadau lleol."}, {"text_idx": "#000013", "text": "Drwy lafur caled Iolo ap Gwynn, darparwyd gwefan i gyd-redeg a\u0302\u2019r papur print a datblygwyd gwefan newydd yn 2017. Iolo oedd hefyd yn gyfrifol am ddatblygu Papur Pawb Sain ar gyfer y rhai sydd a\u0302 nam ar y golwg."}, {"text_idx": "#000014", "text": "Cynhaliwyd dathliadau arbennig yn 2014 i gofnodi pen-blwydd Papur Pawb yn ddeugain oed. Y gobaith yw y ceir dathliadau tebyg yn y blynyddoedd i ddod."}, {"text_idx": "#000016", "text": "Cyhoeddwyd y llun hwn yn Papur Pawb Ebrill 1987. Mae'r gwalltiau wedi britho erbyn hyn. Bydd Papur Pawb Ebrill 2020 yn ymddangos ar wefan y papur () wythnos nesaf. Ni fyddwn yn argraffu'r rhifyn hwnnw, gwaetha'r modd, am resymau amlwg. Mwy o wybodaeth i ddilyn. ... See more"}]